**Sven-Eirik Utsi** (født 27. november 1968 i Tana) er en norsk reineier/reindriftsutøver og tidligere ransmann og torpedo.

Utsi skal ha vokst opp i utrygge familieforhold. I 1990 ble han dømt til fem års fengsel for å ha mishandlet en 46 år gammel mann i Tana til døde. Han kom i kontakt med Tveitagjengen under soning av drapsdommen ved Ullersmo landsfengsel. I 1995 ble han dømt for ran mot Kreditkassen i Drammen. Han ble den første raneren i Norge som ble felt av en DNA-test. Straffen ble fire års ubetinget fengsel.

Han har også vært tiltalt og siktet for to pengetransportran mot Vaktservice i Drammen høsten 2002 og våren 2003. Utbyttet fra ranet i 2002 var på ti millioner kroner. Siktelsen for ranet begått i 2002 ble frafalt, mens han i 2006 ble dømt til syv års fengsel for ranet begått i 2003.

Under et ransforsøk i DnB Nor på Jessheim i 2004 ble Utsi og hans medsammensvorne Carlo Jeanette Hellevig overrasket av tungt væpnet politi som ventet på dem. Utsi ble truffet i både hånden og i baken da politiet fyrte av minst fem skudd inne i banken. Utsi ble dømt til tre og et halvt års fengsel for ransforsøket. I lang tid kjempet han for å få utlevert navnet på politimannen som skjøt ham inntil saken hans ble endelig avvist i 2009 av menneskerettighetsdomstolen i Strasbourg. I 2008 ble han dømt til et halvt års ubetinget fengsel for falsk forklaring etter å ha gitt Kjell Alrich Schumann falsk alibi i 2005 under rettssaken mot NOKAS-ranerne. Han er også dømt for vold mot politimenn, trusler, torpedovirksomhet og kidnapping.

Susanne Hætta ga i 2015 ut en bok om Utsi. 

Utsi la senere den kriminelle karrieren bak seg. Han engasjerte seg i forebygging av kriminalitet blant unge, arbeidet som foredragsholder om norske soningsforhold og kriminalomsorg.

Han har søkt reinbeitedistrikt 7, Rákkonjarga om tillatelse til å overta en siidaandel fra sin avdøde fars fetter.

Referanser
----------

1. ↑  «Fem år som lovlydig». *Vi Menn*. 13. januar 2016.
2. ↑  Karoline Braadland (28.09.2011). «Utsi ble gravd ned i snøen av moren». TV2. Besøkt 28.09.2011.
3. ↑  Langtidskriminell finnmarking skal kurse politiet, *NRK*, publisert 28.01.2011
4. ↑  «Vil slå til mot rike hjem». *VG*. 17. november 1999.
5. ↑  Jørgen Tangnes (17. august 2004). «Ransdømt 35-åring tatt igjen». Dagbladet. Besøkt 7. august 2017.
6. ↑  Morten Øverbye (14. mars 2005). «Syk Utsi ville stjele stein». VG. Besøkt 7. august 2017.
7. ↑  Arild M. Jonassen (8. september 2004). «Ranstiltalte Sven-Eirik Utsi må selge huset». Aftenposten. Besøkt 7. august 2017.
8. ↑  Tora Bakke Håndlykken (30. mai 2006). «Utsi dømt til sju år». Dagens Næringsliv. Besøkt 7. august 2017.
9. ↑  Tora Bakke Håndlykken (22. september 2009). «Tier om rumpeskyttere». VG. Besøkt 7. august 2017.
10. ↑  Knut Jul Meland (14. januar 2008). «Dømt for falsk forklaring». Nettavisen. Besøkt 7. august 2017.
11. ↑  Kjersti Sjursen Lien (26. januar 2011). «Langtidskriminell finnmarking skal kurse politiet». NRK. Besøkt 7. august 2017.
12. ↑  Inger Boldvik (14. februar 2011). «Drapsdømt vil redde unge». Drammens Tidende. Besøkt 7. august 2017.
13. ↑  Ser mot reindriften

Eksterne lenker
---------------

* (en) Sven-Eirik Utsi på Internet Movie Database Rediger på Wikidata